Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat Somalian tilanne (AKT-EU/2143/97/lopull.)

AKT-EU-edustajakokous, joka

kokoontui Brysselissä 17. 20. maaliskuuta 1997,

ottaa huomioon aikaisemmat päätöslauselmansa Somalian tilanteesta,

A. ottaa huomioon, että Somalian poliittinen, sosiaalinen ja taloudellinen tilanne on nopean kehityksen vaiheessa, joka vaatii kansainväliseltä yhteisöltä päättäväisyyttä tukea kehityksen myönteisimpiä näkökohtia,

B. on tyytyväinen IGAD:n jäsenvaltioiden kiihkeisiin ponnisteluihin kestävän ratkaisun löytämiseksi Somalian kriisiin ja etenkin tammikuussa 1997 Soderen kokouksen yhteydessä allekirjoitettuun sopimukseen, johon liittyi 26 Somalian poliittista järjestöä ja jonka huipennuksena perustettiin kansallisen pelastuksen neuvosto, sekä Nairobin neuvoaantavaan kokoukseen vuonna 1996, johon osallistuivat Somalian kolme suurta ryhmittymää,

C. toteaa tyytyväisenä sitoumuksen siirtyä uuteen vaiheeseen rauhanprosessissa sekä hyväksytyn päätöksen voittaa tämänhetkiset vaikeudet, joita Bosasossa, Somaliassa järjestettävän konferenssin valmisteleminen aiheuttaa,

D. ottaa huomioon, että poliittinen tilanne ja turvallisuus vaihtelevat suuresti maan eri osissa ja että tilanne on edelleen epävakaa lukuisissa kaupungeissa, etenkin Mogadishussa,

E. ottaa huomioon, että tähän asti jatkunut epävakaisuus on este kansanvälisen avun toimittamiselle ja sillä on ollut dramaattisia vaikutuksia siviiliväestöön, joka hyvin laajoilla alueilla kärsii asianmukaisen ravinnon ja peruspalveluiden puutteesta (vedensaanti, saniteettipalvelut, koulutus jne.),

F. ottaa huomioon, että Yhdistyneet kansakunnat esitti 12. joulukuuta 1996 kiireellisen varainhankintavetoomuksen Somalian auttamiseksi, jotta uusi humanitaarinen kriisi voitaisiin välttää,

G. ottaa huomioon, että Somalian ongelman ratkaisu on erittäin tärkeää, niin Somalian väestön kuin koko Afrikan sarven tasapainon kannalta,

H. ottaa huomioon, että klaanien välinen sota ei ole toistaiseksi mahdollistanut asianmukaisen toimielinrakenteen luomista kansallisella tasolla, mikä puolestaan on estänyt Somaliaa ratifioimasta Lomén yleissopimusta ja saamasta käyttöönsä 7. Euroopan kehitysrahaston sille myöntämää 111 miljoonan ecun avustusta,

I. ottaa huomioon, että AKT-EU-edustajakokous on useaan otteeseen kehottanut neuvostoa ja komissiota pitämään Somaliaa kaikesta huolimatta Lomén yleissopimuksen osapuolena ja yksilöimään kaikki poliittiset ja oikeudelliset välineet, jotka voisivat mahdollistaa Somalian väestön pääsyn kaikkien sopimuksessa määrättyjen tuki- ja yhteistyötoimenpiteiden piiriin,

J. ottaa huomioon, että AKT-EU-neuvosto vahvisti 30. kesäkuuta 1996 maan liittymisen Lomén yleissopimukseen, mikä antoi komissiolle mahdollisuuden päättää ensimmäisen rehabilitointiohjelman (47 miljoonaa ecua) täytäntöönpanosta heinäkuussa 1996 ja tasoittaa tietä myöhemmille avustusohjelmille,

K. ottaa huomioon, että siellä, missä poliittiset ja turvallisuusolot ovat sallineet, humanitaarinen apu ja peruspalveluihin suunnatut taloudellisen toiminnan tuet ovat antaneet lupaavia tuloksia,

L. ottaa huomioon kaikki Euroopan unionin viime vuosien aikana Somaliassa suorittamat avustustoimet kiireellisimpien jälleenrakennuksen ja talouden elvyttämisen aloilla ilmenneiden tarpeiden tyydyttämiseksi,

M. ottaa huomioon, että Somaliaa pidetään AKT-maana, joka on perinteisesti vienyt banaaneja Euroopan unionin markkinoille,

N. ottaa huomioon, että komissio aikoo tarkistaa alaspäin Nairobissa (Kenia) sijaitsevan Euroopan unionin Somalian toimiston asemaa,

O. ottaa huomioon SACB:n (Somalia Aid Coordination Body) tähän asti merkittävän toiminnan, joka on mahdollistanut kansainväliselle avulle välttämättömien olosuhteiden luomisen ja pääasiallisten Somaliassa toimivien rahoittajien, kansallisten järjestöjen ja kansalaisjärjestöjen toimintojen koordinoinnin;

1. Vetoaa kaikkiin Somalian kriisin vastapuoliin, jotta ne noudattaisivat tulitaukosopimusta ja sitoutuisivat vakavasti kansalliseen poliittiseen rauhanprosessiin, joka mahdollistaisi maan jälleenrakennusprosessin käynnistämisen;

2. Pyytää kaikkia Soderen kokoukseen osallistuneita Somalian poliittisia ryhmiä kaksinkertaistamaan ponnistelunsa sopimuksen täytäntöön panemiseksi ja vetoaa voimakkaasti muihin Somalian poliittisiin ryhmiin, jotka eivät osallistuneet kokoukseen, jotta ne tekisivät samoin konfliktin laajamittaiseksi ratkaisemiseksi ja rauhan, vaurauden ja kehityksen aikaansaamiseksi niin Somaliassa kuin laajemmallakin alueella;

3. Kehottaa kansainvälistä yhteisöä ja erityisesti Yhdistyneitä kansakuntia, Euroopan unionia ja hallitustenvälisiä järjestöjä, kuten Arabiliitto ja Islamilaiseen konferenssiin liittyvät järjestöt, yhdistämään voimansa OAU:n ja IGADin kanssa ratkaisun löytämiseksi Somaliaa repivään konfliktiin;

4. Ilmaisee tukensa OAU:n ja IGADin sekä YK:n, Euroopan unionin ja Italian hallituksen erityislähettiläiden ponnisteluille, jotka ovat mahdollistaneet nykyisen tulitaukosopimuksen aikaansaamisen;

5. Vaatii, että Euroopan unionin neuvosto löytää johdonmukaisen lähestymistavan Somalian tilanteeseen, jonka avulla voidaan tukea rauhan palauttamiseen tähtääviä poliittisia aloitteita;

6. Kehottaa kansainvälistä yhteisöä ja erityisesti Euroopan unionia myöntämään enemmän varoja köyhyyden vastaiseen taisteluun ja toimivien yhteistyösopimusten laatimiseen, joita tarvitaan rauhan lujittamiseksi eri sektoreilla ja muiden sektoreiden ja yhteisöjen elvyttämisen tehostamiseksi, ottaen tässä yhteydessä asianmukaisesti huomioon naisten roolin ja paikallisyhteisöjen tasolle syntyneiden järjestöjen panoksen avustustoimintaa ja elvytystä koskevaan päätöksentekoon osallistuvina osapuolina;

7. Toistaa komissiolle, Euroopan unionin neuvostolle, AKT-EU-neuvostolle ja suurlähettiläskomitealle esittämänsä pyynnön luoda viipymättä tarvittavat välineet, jotta Somalia ja sen väestö voisivat päästä osallisiksi neljännen Lomén yleissopimuksen tarjoamista eduista, kuten AKT-EU-edustajakokous ja AKT-EU-neuvosto ovat useaan otteeseen pyytäneet;

8. Pitää ensiarvoisen tärkeänä, että Somalialle suunnattu erityinen jälleenrakennusohjelma, jolle on osoitettu 47 miljoonaa ecua, pannaan nopeasti täytäntöön ja sitä hyödynnetään tarkoituksenmukaisesti erityisesti kaikkein haavoittuvimpien väestönosien, välttämättömien sosiaalisten infrastruktuureiden jälleenrakentamisen, talouselämän elvyttämisen tukitoimien ja erityisesti maatalouden, karjatalouden ja kalastuksen hyväksi;

9. Kehottaa AKT-EU-neuvostoa tekemään esityksen oikeudellisen välineen perustamisesta, joka antaisi Somalialle mahdollisuuden saada tukea seitsemännen ja kahdeksannen EKR:n maaohjelmille ja alueohjelmille myönnetyistä varoista huolimatta siitä, että toimivaltaiset kansalliset viranomaiset eivät ole ratifioineet neljättä Lomén yleissopimusta;

10. Katsoo, että Somalian tilanteen poikkeuksellinen luonne vaatii myös sellaisten poikkeuksellisten oikeudellisten, poliittisten, taloudellisten ja hallinnollisten välineiden hyväksymistä, jotka antavat komissiolle mahdollisuuden myöntää EKR:n varoja taloudellisten elvyttämisohjelmien lisäksi myös pitkän aikavälin kehitysohjelmille;

11. Kehottaa komissiota ja erityisesti ECHOa valvomaan ruoka-avustuksia Somaliassa siten, että nälänhädän syntyminen voidaan estää, ja valmistautumaan tarvittaessa sellaisen hätäruoka-apuohjelman käyttöönottoon, jossa otetaan huomioon haavoittuvimpiin väestöryhmiin kohdistuvat vaikutukset;

12. Toistaa komissiolle esittämänsä pyynnön nk. banaanipöytäkirjan sekä neuvoston asetusten (ETY) N:o 404/93 (banaanialan yhteinen markkinajärjestely) ja (ETY) N:o 2320/96 (AKT-maiden banaanintuottajien tukijärjestelmän jatkaminen) täytäntöönpanon turvaamisesta Somalian ja somalialaisten banaanintuottajien hyväksi, jotta he vihdoin voisivat hyötyä näissä säädöksissä määrätyistä kaupallisista ja rahoitusvälineistä;

13. Pyytää komissiota ja Euroopan unionin neuvostoa hyväksymään konkreettiset toimenpiteet, jotka ovat välttämättömiä Somalian viennin (erityisesti banaanien osalta) asianmukaisen hallinnollisen suojelun ja tullisuojan turvaamiseksi, jotta vientituotteet, erityisesti Euroopan unionin markkinoille tulevat tuotteet ja määrät, hyötyisivät täysipainoisesti ja kokonaisvaltaisesti tullivapautuksista;

14. Pitää erittäin vakavana komission päätöstä Nairobissa toimivan Somalian erityislähettilään toimiston aseman tarkistamisesta alaspäin ja vaatii päätöksen mitätöimistä välittömästi;

15. Pitää tarpeellisena säilyttää autonominen Somalia-yksikkö, johon kuuluu riippumaton unionin erityislähettiläs, sillä se on välttämätön jälleenrakentamis- ja rauhanpalauttamisprosessin välisten siteiden turvaamiseksi;

16. Katsoo, että erityislähettilään merkitys on ollut ja on edelleen suuri unionin suhteiden ylläpitämiseksi somalialaisten neuvotteluosapuolten ja Somaliassa toimivien kansalaisjärjestöjen edustajien kanssa sekä SACB:n toimivuuden turvaamiseksi ensisijaisena koordinointi- ja yhteyskeskuksena YK:n järjestöjen, rahoittajien ja kansalaisjärjestöjen välillä;

17. Toistaa syvän huolestuneisuutensa kalastuksen alalla suoritetusta rosvouksesta Somalian aluevesillä sekä ydinjätteiden ja muiden vaarallisten teollisuusjätteiden laittoman luontoon päästämisen jatkumisesta Somaliassa täysin vastoin kansainvälistä lainsäädäntöä ja vetoaa kansainväliseen yhteisöön, jotta se toteuttaisi kiireellisesti tarvittavat toimenpiteet tällaisten menettelyjen estämiseksi;

18. Kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, YK:lle ja OAU:lle.